Drucker, Tomáš, minister zdravotníctva SR (2017-12-21):
Ďakujem pekne, pán predseda. Pán spravodajca, vážené panie poslankyne, páni poslanci, nebudem dlhý, iba skúsim zareagovať na to najpodstatnejšie. Napriek tomu v úvode len jedna reakcia. My sme tu dnes skutočne vecne preto, pretože pán prezident využil svoje ústavné právo a vrátil zákon celý s jedným návrhom, a to je vypustiť časť, ktorá sa týka zrušenia odvodovej odpočítateľnej položky pre zamestnávateľov. No tento zákon si zaslúži, aby bolo povedané, a možno už to niektorí tu spomenuli, že rieši široké spektrum zlepšenia zdravotnej starostlivosti, nielen čo sa týka v nemocniciach zavedením nových urgentných príjmov, ale aj v zariadeniach sociálnych služieb ošetrovateľskej starostlivosti. Až 10-tisíc lôžok pre odkázané osoby môžu získať ošetrovateľskú starostlivosť. Riešime komplexnú zmenu v oblasti prehliadok mŕtvych. Častokrát ľudia čakajú na prehliadku zosnulého hodiny a hodiny. Je to vec, ktorá trápi mnohých ľudí tejto krajiny a tento návrh zmeny zákona na to reflektuje. Riešime aj otázku, keď som spomenul urgentné príjmy, aby sme znižovali zásadným spôsobom odvrátiteľné úmrtia. Je tam viacero zmien z takzvanej aplikačnej praxe, ako je predpisovanie liekov pre pacientov s 12-mesačnou preskripciou, aby nemuseli čakať zbytočne každé tri mesiace v čakárňach. Zavádzame zľavy pre držiteľov Zlatého Janského plakety. Reagujeme takisto aj na špekulácie v oblasti zneužívania nášho systému zdravotného poistenia. Je pravda, že tak, ako to tu bolo povedané, v priebehu legislatívneho procesu sa prostredníctvom pozmeňujúceho návrhu dostali v zásade len dva pozmeňujúce návrhy, ktoré sa tu dlhodobo diskutujú, a to sú doplnkové ordinačné hodiny a odvodová odpočítateľná položka. Čo sa týka, veľmi stručne, toho, čo pán prezident kritizuje. Ja súhlasím, že nie je štandardným procesom takto zavedenie alebo zrušenie odvodovej odpočítateľnej položky v poriadku, ak to nejde štandardným legislatívnym procesom. Tie dôvody prečo, ja som to povedal aj počas druhého čítania, keď sa tento zákon v decembri tu prerokovával. Tie dôvody sú preto, pretože štandardne legislatívny proces by trval zhruba 4-5 mesiacov. My sme o tom diskutovali, že sme chceli odvodovú odpočítateľnú položku rušiť k účinnosti 1. januáru 2019 s tým, že v priebehu času, ktorý ubehol od mája, júna, kedy sme o tom hovorili, došlo, a pán poslanec Mihál to spomenul, došlo k istým záväzkom koalície, že chce zaviesť 13. a 14. plat; 13. a 14. plat prinesie ďalšie odvodové úľavy pre zamestnávateľov aj na úrovni verejného zdravotného poistenia. A tie prvotné príčiny alebo dôvody, ktoré tu už aj pán spravodajca, aj viacerí povedali, je, že odvodová odpočítateľná položka, keď tu boli také debaty, nesystémový, systémový krok, bol to jednorazový stimul pre zamestnanosť v čase, keď nezamestnanosť na Slovensku dosahovala takmer 13 %. Áno, nie je systémový preto, a preto i jednorazový, pretože to bolo nastavené na nominálnych 570 eur. Všetci tomu rozumiete. A takisto viete, že by táto odvodová odpočítateľná v čase, odpočítateľná položka v čase bola zrušená sama sebou zvyšovaním miezd. Ale to je podstatné na tejto veci, že my sme tak, ako to povedal pán poslanec Zelník alebo niekto iný, my sme peniaze z verejného zdravotného poistenia prepožičali v roku 2015 na podporu zamestnanosti. Prečo to nebolo z iných zdrojov, to je debata možno na tú dobu, prečo to nepochádzalo zo štátneho rozpočtu, ale verejné zdravotné poistenie tieto peniaze potrebuje, pretože zavádzame inovatívnu liečbu, zavádzame ošetrovateľskú starostlivosť, rastie nám kvalitnejšia diagnostika a tieto peniaze podľa nás v súčasnosti nie sú potrebné. A ak by sme aj pripustili, že to malo trvať alebo sme to mohli urobiť od 1. januára 2019, ešte jeden podstatný faktor, len 30 % z tejto odvodovej odpočítateľnej položky zasiahne zamestnávateľov v roku 2018. Tak to je. Až 70 % z odvodovej odpočítateľnej položky ich zasiahne o rok neskôr, pretože sa takto uplatňuje odvodová odpočítateľná položka. Ja som to skutočne prechádzal aj v rámci Hospodárskej a sociálnej rady so zamestnávateľmi a zamestnancami. Nemôžem povedať, že by zamestnávatelia skákali od radosti, ale prijali túto argumentáciu, nie sú z toho radi, ale chápu, že tieto peniaze dočasne získali z verejného zdravotného poistenia. My musíme reflektovať na potrebu. Ja som si nechal vypracovať Inštitútom finančnej politiky dopadovú analýzu na prognózu zamestnanosti a trhu práce a tá nebola negatívna. To znamená, že to najlepšie, čo sme mohli urobiť, je, že sme navrhli napriek tomu, že sme nemali v tom čase možnosť to navrhnúť skôr, pretože nemôžme navrhovať v nesúvisiacich zákonoch, tak sme to mohli navrhnúť len teraz a dostatočne včas niekoľko mesiacov o tom hovoríme. Ja sa za to môžem ospravedlniť, že to nejde štandardným legislatívnym procesom, ale toto je najlepšie, čo môžme urobiť pre verejné zdravotníctvo s najmenším dopadom pre nezamestnanosť. Nepovažujem to za aroganciu moci, myslím si, že sme dokázali veľakrát reflektovať na rôzne návrhy, ktoré tu boli, ale považujem to za najlepšie riešenie. Ďakujem pekne.